SA se volgende groot moordsaak skop af
JY LEES NOU SA se volgende groot moordsaak skop af
Op die vooraand van die begin van Shrien Dewani se moordverhoor, het sy oorlede vrou, Anni, se familie hul verligting uitgespreek en gesê hulle hoop om eindelik die waarheid te leer oor hoe sy vier jaar gelede dood is.
Honeymoon murder accused Shrien Dewani sits in the dock #DewaniTrial Pic: Aletta Gardner/EWN pic.twitter.com/lnNwAstvOE — EWN Reporter (@ewnreporter) October 6, 2014
“Ons sal môreoggend tienuur groot verligting voel,” het haar oom Ashok Hindocha aan joernaliste in Kaapstad gesê.
“Hopelik kry ons al die antwoorde wat ons soek.”
In November 2010 is Anni Dewani tydens haar wittebrood in Kaapstad vermoor.
Haar man, Shrien, beweer hulle is gekaap terwyl hulle in ’n minibus-taxi in Gugulethu gereis het.
Die staat beweer hy het met ander saamgespan om haar dood te maak.
Ashok het gesê: “Ons wil net die waarheid hoor oor wat met ons dogter gebeur het wat in Gugulethu dood is.”
Die familie het gesê hulle sal voor die einde van die verhoor geen ander verklarings maak nie.
Shrien Dewani se verhoor begin Maandag. Dit volg op ’n reeks vertragings, gemerk deur pogings om hom na Suid-Afrika uit te lewer en bewerings deur sy verdedigingspan dat hy onskuldig is en geestelik ongeskik is om verhoor te word.
In middel-Augustus is hy geskik verklaar om verhoor te word nadat hy psigiatriese waarneming ondergaan het.
Hy sal vir die duur van die verhoor by die hospitaal bly.
Volgens ’n akte van beskuldiging wat aan die hof oorhandig is, word Shrien aangekla van sameswering tot ontvoering, roof met verswarende omstandighede, moord, ontvoering, en dwarsboming van die gereg.
Hy is nog nie gevra om te pleit nie.